ከዚህ አንጻር የአፍሪካ ህብረት ኮሚሽን ኮሚሽነር ሚስስ ደሊሚኒ ዙማ የገለፁት ተጠቃሽነት አለው። ከ50 ዓመታት በፊት የደቡብ ኮሪያ፣ የጃፓን፣ የማሌዥያና የታይዋን እርሻ አሁን አፍሪካ ካለው እርሻ ተመሳሳይነት ነበረው። ብዙው ህዝብ በተበጣጠሰ የእርሻ መሬት ላይ ህይወቱን ይገፋ ነበር። ነገር ግን ባለፉት 50 አመታት ውስጥ ባመጡት ፈጣን እድገት የተነሳ አብዛኛው አራሽ እርሻ ወዳልሆነው አገልግሎቱና ኢንዱስትሪው ዘርፍ ተሰማርቷል። እርሻውም በዘመናዊ ቴክኖሎጂና ሜካናይዝድ ዘዴ ተቀይሮ የእርሻ ምርታቸው ለውጭ ገበያ እየቀረበ ከፍተኛ የውጭ ምንዛሪ እያስገኘ ይገኛል። የእርሻ ትራንስፎርሜሽን ሲባልም እርሻውን ዘመናዊ ማድረግ ብቻ ሳይሆን በእርሻ ስራ የተሰማራውን ወደ ሌላ የኢኮኖሚ ዘርፍ እንዲዛወር ማድረግ ነው። በአሁኑ ወቅት ለአፍሪካ ኢኮኖሚ የጀርባ አጥነት በሆነው እርሻ ላይ 70 በመቶ የሚሆነው ሠራተኛ ህዝብ መሰማራቱ ለአህጉሪቱ አዋጭ አይደለም። በሂደት ወደሌላ ዘርፍ መሰማራት አለበት። ይህ ሲሆንም የሀገር ውስጥ ጠቅላላ ምርቱ ይበልጥ ከአገልግሎቱና ከኢንዱስትሪው የሚገኝ ሲሆን የእርሻው አስተዋፅኦም አነስተኛ ይሆናል። ይህም ለአካባቢ ጥበቃም አዋጭ እንደሆነ ሙያተኞች በእለቱ ተናግረዋል።
